AlexejDobrolubov/national_council_slovak_2010 huggingface dataset:
55. schôdza NR SR - 2.deň - A. dopoludnia
Dátum: 2022-02-02
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

10. Ďakujem veľmi pekne, pán predsedajúci. Pán Suja, ja som prekvapený z vášho konečne vecného príspevku po dlhej dobe, oceňujem. A neviem, či ste si vy nestihol všimnúť, alebo postrehnúť, že strana SaS je eurorealistická strana, kritizuje každé kroky Európskej únie, ktoré sú proti zdravému rozumu a ktoré poškodzujú Slovensko, tak ako ste spomenul bojujeme aj proti tomu olovu, ktoré chcú zakázať v zbraniach, je to úplne nezmysel. Na druhej strane nespochybňujeme to, že Európska únia je dobrý projekt, pomáha nám. Veď stačí sa ísť pozrieť do krajín, ktoré nie sú v Európskej únii, napríklad Srbsko (reakcia z pléna), spomínate tu Švajčiarsko, no lenže Švajčiarsko je úplne iný príklad, tam je aj mentalita ľudí, tam napríklad tiež fašisti nie sú v Národnej rade, alebo taxatívne v parlamente, funguje tam iná miera demokracie, nemôžete porovnávať Švajčiarsko. Ale stačí ísť do Srbska alebo na Ukrajinu (reakcia z pléna), ja behám po týchto krajinách a hovoríte tu o Nórsku, ktoré má obrovské zásoby ropy, ako vy fakt porovnávate, porovnávate neporovnateľné. Ako obyčajne. Ale teda stačí ísť do krajín a ja do týchto krajín veľmi rád cestujem a sledujem, ako tam ľudia žijú, a vidím, že nám Európska únia výrazne pomohla aj napriek nezmyselným reguláciám, aj napriek, aj napriek tomu, že niekedy stráca zdravý rozum. Je to zoskupenie, ktoré, z ktorých nám plynú jednoznačne veľké výhody, a preto strana SaS je tá strana, ktorá sa snaží Európsku úniu zreformovať zvnútra bez toho, aby sme rozprávali o tom, ako ju máme zrušiť alebo vystúpiť z nej, a o tom, aby, aby pokračoval ten zmysel tej Európskej únie, na čom bola vzniknu... načo... za čo bola, aby vznikla, že voľný pohyb osôb, tovaru a služieb, vzájomná podpora medzi štátmi, ale nie regulácie. Ďakujem.
55. schôdza NR SR - 2.deň - A. dopoludnia
Dátum: 2022-02-02
Poslanec: Žiak, Miroslav (SaS)
Druh vystúpenia: Vystúpenie

6. Ďakujem veľmi pekne. Chcem sa v krátkosti vyjadriť ako človek, ktorý rozumie chémii, ktorý nerozumie takýmto rôznym zákazom, pretože takú nejakú akúkoľvek výbušninu vieme vyrobiť z obyčajnej kyseliny chlorovodíkovej, ktorú bežne teda... (Reakcia navrhovateľa.) Aj teda kyseliny chlorovodíkovej, ktorú teraz akurát zakazujeme (povedané so smiechom), ale iných látok, kde úplne jednoduchou endotermickou reakciou viete vyrobiť nejaký plyn, ktorý keď nahromadíte, či je to vodík práve pri kyseline chlorovodíkovej, keď nahromadíte vodík, viete spraviť malú... malý výbuch, ale takisto viete spraviť výbuch aj z prachu uhlia. Keďže styčná plocha tohto prachu je príliš veľká, uhlíka so vzduchom, stačí jeden malý záblesk a priestor vybuchne, čiže nie je problém naplniť miestnosť prachom z uhlia a len zasvietiť žiarovku a vybuchnete. Čiže nerozumiem takejto histórii Európ... hystérii Európskej únii, ktorá ide zakazovať všetko, všetko možné vo svete a ide riadiť s takýmito nezmyslenými nariadeniami celú planétu. Nedáva to žiadny zmysel. Dokonca vieme, že sa páli na Slovensku vo veľkom, niektoré oblasti Slovenska sú s tým známe, že aj keď je to síce zakázané, ale pri pálení vzniká etanol, ktorý je horľavý, ale jeho výpary tiež môžu byť výbušné, tak zakážme etanol, zakážme výrobu etanolu alebo zakážme konzumáciu etanolu, taktiež krásny proces pre vinárov, ľudia sa môžu udusiť vo svojich pivniciach. Máme tu roky skúsenosti s tým, že ľudia musia chodiť so sviečkou do tejto pivnice, a by sa neudusili oxidom uhoľnatým, ktorý je, sa 18-krát rýchlejšie viaže na hemoglobín ako kyslík, tým pádom sa človek udusí. Toto neregulujeme, ale Európska únia nemá nič iné na práci, ako sťažovať život ľuďom rôznymi usmerneniami a riadeniami, preto nevidím v tomto žiaden zmysel. Avšak dobre, je to tu, máme to na stole, musíme sa s tým zaoberať. Len to som chcel povedať, že nevidím zmysel v takýchto nariadeniach a opatreniach.
55. schôdza NR SR - 1.deň - B. popoludní
Dátum: 2022-02-01
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

107. Poslanec Stančík, však budem ti tykať, veď sme kamaráti aj mimo pléna, tak, Andrej, ďakujem, že si to takto zhrnul aj za stranu OĽANO, že v podstate si zopakoval tú moju výzvu a je to teda ten apel na teba a na mňa, aby si možno ty v strane OĽANO bol tým spojítkom, ktorý pomôže, aby sme našli, obrúsili tie posledné hrany, ktoré tam sú, a aby sme našli spoločnú reč vo všetkom, nehľadali presne tie rozdiely, ktoré máme, pozerali sa dopredu, ako spraviť Slovensko lepším a boli tou hrádzou proti extrémizmu, ktorou mala byť v roku 2016 strana SMER, strana SNS a MOST - HÍD. Tak buďme ňou my, konajme tak, seďme za tým rokovacím stolom, dotiahnime to do úspešného konca. Máme ešte dva roky na to, aby sme zo Slovenska spravili úspešnú krajinu.
55. schôdza NR SR - 1.deň - B. popoludní
Dátum: 2022-02-01
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

91. Ďakujem veľmi pekne. Jozef, na tvoje vystúpenie krátko. Ďakujem za tvoje vystúpenie, ale chcel by som povedať jednu vec, a to je to, čo pán Suja nezvládol. Ja teraz sa verejne ospravedlňujem Milanovi Mazurekovi za informácie, že písal recenzie na svoj web, na svoju webovú stánku. Dozvedel som sa z dobrého zdroja, že to nebolo tak, nebol to on, je to jedno, kto to bol. Ospravedlňujem sa, Milan. Prosím vás, poslanci REPUBLIKY, odovzdajte mu túto moju informáciu. Samozrejme pri vzdelaní zostávam, že je človek, ktorý ledva dokončil nie pomocnú, ale osobnú, či aká to je škola, súkromnú školu, tak tu nám bude dávať rozumy. To je všetko. Ďakujem.
55. schôdza NR SR - 1.deň - B. popoludní
Dátum: 2022-02-01
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

69. Ďakujem veľmi pekne. Tak ako som povedal, budem iba vecne, s láskou, pán Mazurek, aj keď ste trošku iný, ale to je vaša vec. Viete, pán Mazurek, nás dokáže uraziť len inteligentný človek s nejakým patričným vzdelaním. To je moja zásada, čiže na vaše, vaše reči, myslím si, že mňa ani nikoho z mojich kolegov nedokáže uraziť. Absolvent strednej a súkromnej strednej školy a tohto času nejaký doštudovaný bakalár, ale hlavne internetový recenzent, ktorý prevádzkoval internetový obchod, kde dokonca aj Slovenská obchodná inšpekcia konštatovala, že dostane 800-eurovú pokutu za prevádzkovanie toho obchodu a 150-eurovú pokutu za to, že, za to, že nedokáže spraviť ani reklamačné podmienky a dokonca sám sebe si písal recenzie na svoj internetový obchod, tak to je také vaše, pán Mazurek. Vy ste taký, tak mentálne slabší, lebo toto normálny človek nedokáže spraviť. Neviem si predstaviť, že by som si vypisoval sám recenzie na seba a na Facebooku, alebo že by som si sám sebe komentoval príspevky, aký som úžasný. To ste presne vy. Viem si vás živo predstaviť, ako si sledujete Hitlerove prejavy a búchate po stole a (povedané so smiechom) viete sa normálne vžiť do takéhoto svojho vodcovského štýlu. Ale spoločnosť sa posunula. Žijeme v 21. storočí a môžete mať svoju fanúšikovskú základňu, ktorú môžete poštvať proti vedcom, môžete poštvať takúto fanúšikovskú základňu proti ľuďom, proti mne, ale ako povedal Edmund Burke, na to, aby zvíťazilo zlo, stačí, aby dobrí ľudia nerobili nič a ja neprestanem poukazovať na vašu neschopnosť, na to, že nemáte mentálne kapacity na to, aby ste viedol dokonca internetový obchod a nie vôbec byť poslancom Národnej rady. (Potlesk.)
55. schôdza NR SR - 1.deň - B. popoludní
Dátum: 2022-02-01
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

65. Ďakujem veľmi pekne, pán podpredseda. Dovolím si teda postupne po jednom za pána Suju zareagovať, no nečakal som nič iné, ako nejaké klamstvá a útok, to je úplne bežné pri týchto ľuďoch. Nedokážu sa pozrieť pravde do očí, tak ako pri tom vystúpení, tak aj opätovne zaklamať o nejakej ťažbe zlata a o nejakých sprostostiach, čo tu navyprával, ale každopádne, pán Suja, ja vám odpúšťam, vy za to nemôžete. Vy za to nemôžete, že takto šírite klamstvá. Ja viem, chápem, že vaše páčiky alebo lajky na Facebooku sú omnoho dôležitejšie, ako pravda, vaše páčiky sú omnoho dôležitejšie, ako to, že ublížite človeku, čestnému človeku, alebo že zosmiešnite niekoho iného. Proste vy ste taký, keď vám to už ľudia v Detve žerú, je to vaša vec, na konci nás čaká spoločný súd všetkých. Pán Kočiš, chápem, že vašu snahu o ochranu pána Suju, však je to jeden z vašich ťahúňov, chváliť sa ním, aký je veľmi aktívny v pléne Národnej rady, koľko má vystúpení, koľko má faktických poznámok, to, že síce tliacha, klame, to už nevidíte, ale veď každý robí s tým, čo má. Vy ste ho vytvorili ako takého pomaly super hrdinu. V 50. - 60. rokoch bolo v Rusku také že Stachanovské hnutie, ale to bol jeden farmár, ktorý vyťažil najviac obilia v tom období a odvtedy vlastne vznikli stachanovské poháre, to tie dvojdecáky, takže môžte si spraviť vy také že sujovky. A, pán Urban, nebol to článok zo SME-čka, ani z Denníka N, bol to článok z Plus 7 dní, pomerne dobre popísaný, spracovaný. Keby na tento článok mal pán Suja nejaké problémy, tak určite by naňho už dal trestné oznámenie, alebo by sa nejak bránil. Opätovne, samozrejme, ste museli vytiahnuť Kočnera, ktorý už dvadsať rokov ´Borotá evergreen´, niečo ako vláda Ivety Radičovej za vlády SMER-u. A, Tomáš Lehotský, ja sa teda nemienim zbližovať s týmito ľuďmi, ale odpúšťať im mierom, láskou a snažiť sa iba poukázať vecne na ich stupiditu a, ale vždy im treba pripomenúť, že im odpúšťame.
88. schôdza NR SR - 11.deň - B. popoludní
Dátum: 2023-03-30
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

76. Ďakujem pekne za slovo. Pán kolega, pán predseda výboru Vetrák, dlhé mesiace, už od začiatku tohto volebného obdobia spoločne hľadáme priestor, ako vylepšiť predkladanie návrhu zákona, ako zlepšiť legislatívnu tvorbu zákonov, nielen vládnych, ale aj poslaneckých. Viem, že momentálne predmetom tejto legislatívnej úpravy nejde vyriešiť všetko a komplexne, mali sme o tom množstvo dis... debaty, ale je fajn, že aspoň parciálna časť, čo sa týka dopadov na podnikateľské prostredie, je šanca, aby sa upravila, verím, že dôjde k nejakej zhode. Ale naozaj by som rada apelovala na poslancov aj na úvahy možno aj vašej legislatívnej komisie, že rozhodne je potrebné, aby sa stlmil trošku, spomalil ten legislatívny proces, pretože niekedy je pár dní doslova medzi prvým a druhým čítaním, medzi tým, kedy príde stanovisko z odboru legislatívy parlamentnej. Potom sa pripravujú rôzne pozmeňovacie návrhy, nie sú dorokované, a potom z toho vzniká ten dojem chaosu v Národnej rade, a keď sa, by sa získal širší čas, dlhší čas na prerokovanie, možno aj sme hovorili o tom, aby niektoré návrhy zákonov, nie niektoré, ale teda aby aj poslanecké návrhy zákonov išli do medzirezortného pripomienkového konania, aby mala možnosť sa vyjadriť aj širšia verejnosť. Samozrejme, komplikovanejšie je to už s tými pozmeňovacími návrhmi, ale aspoň niečo poďme urobiť, poďme zlepšiť krok za krokom.
88. schôdza NR SR - 10.deň - B. popoludní
Dátum: 2023-03-29
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

72. Žiadna vojna nie je humánna, ale brániť sa voči agresorovi je správne a spravodlivé. Pri každej vojne trpia civilisti. Áno, je to hrozné. Ale nie pri každej vojne dochádza k snahe o vyhľadenie národa, to, čo vlastne má snahu ruský agresor, ktorý chce vyhladiť ukrajinský národ. Nie Ukrajina je agresor. Ukrajina je obeťou. A preto je nevyhnutné poskytnúť Ukrajine všestrannú pomoc. Aj vojenskú pomoc. Aby sa dokázala brániť, aby dokázala brániť svojich obyvateľov, aby dokázala brániť územnú celistvosť svojej krajiny. Tak je to správne, aj keď je to možno pre niekoho ťažké, aj keď je to vojenská pomoc, pri ktorej aj zomierajú ľudia.
88. schôdza NR SR - 8.deň - A. dopoludnia
Dátum: 2023-03-24
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

52. Kolegyňa Maťka Brisudová, ďakujem ti za doplnenie tých svedectiev, ktoré sme zažili, konkrétne príklady situácie, aká sa na Ukrajine deje, a tvoje vystúpenie by si mali vypočuť najmä tí, ktorí odišli teraz zo sály a spochybňujú, že však je vojna, tak takéto veci sa bežne dejú. No aj vojna sa, vojnové konflikty by mali sa viesť podľa nejakých dohovorov, k tomu hovorí aj čl. 49 Ženevského dohovoru o ochrane civilistov v ozbrojených konfliktoch. To, že zomierajú ľudia vo vojne počas bombardovania, je hrozné, ale to, že okupanti, ktorí okupujú územie, sa dopúšťajú zverstiev na ženách, deťoch, mužoch, že unášajú a deportujú, nedobrovoľne deportujú deti a ich rusifikujú, menia im identitu, tak to nie je normálne a musíme urobiť všetko pre to, aby sa svet ozýval, aby sa toto naozaj nestalo, že však čo, je to normálne, veď vojny sa vedú a boli aj v iných krajinách a vtedy sme nekričali. Ale toto, čo sa deje na Ukrajine, je nechutné, hrozné a musí to skončiť a musíme naozaj silno kričať, celý svet, demokratický svet kričať proti takýmto, takémuto bezpráviu.
88. schôdza NR SR - 8.deň - A. dopoludnia
Dátum: 2023-03-24
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

40. Ďakujem veľmi pekne, Anka, za tvoje slová, doplnenie aj tých informácií z toho diania a to, čo sme my tam zažili za päť dní, tak je pravdou, že to je každodenná realita ľudí, ktorí stále žijú na Ukrajine a chcú tam žiť a chcú, aby Ukrajina fungovala. Áno, čo sa týka tej aplikácie, ja ju stále mám v svojom mobile a nedá mi a takmer denne sledujem, čo sa na Ukrajine deje. Pred pár dňami presne tá situácia nastala, kde v Kyjeve dopadla bomba na civilný dom a zahynuli tam traja ľudia. Nikto nevie, koľko rakiet sa podarí zostreliť, koľko dronov alebo tých silných, rýchlych balistických striel, ktoré sú prakticky nezachytiteľné, a učia sa žiť so smrťou, ale myslia na budúcnosť. A preto je veľmi dôležité opakovane podporovať Ukrajinu, dávať im nielen slovnú a humanitárnu pomoc, ale aj tú vojenskú, ktorá im pomôže brániť svojich obyvateľov, brániť územnú celistvosť a získať aj späť okupované územia Ukrajiny.
88. schôdza NR SR - 7.deň - B. popoludní
Dátum: 2023-03-23
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

151. Pán poslanec, čo z duše neznášam, neznášam farizejstvo. A preto vás aj v mene vami deklarovanej ľudskosti a vami aj deklarovanej láske k blížnemu, si s porozumením čítajte uznesenie, lebo to, čo hovoríte, nie je pravda. Pokračujem, teda chcem vás doplniť, aby ste si mohli občerstviť, čo je v uznesení. Áno, uznesenie Európska únia vyzýva vládu aj Národnú radu, aby zabezpečili rovnaké práva LGBTIQ osôb žijúcich na Slovensku. A to najmä na súkromný a rodinný život. Európsky parlament vyjadruje hlboké znepokojenie nad diskrimináciou dúhových rodín a najmä ich detí na Slovensku, ale taktiež aj pripomína, že monitorovaciu správu ECRI, ktorú predložila slovenským orgánom, nakoľko odporúčanie ako napríklad vypracovanie a vykonávanie akčného plánu pre túto komunitu a osoby v úzkej spolupráci nie je riešená. Európsky parlament je vážne znepokojený beztrestnosťou skupín zameraných proti tejto skupine ľudí. Ale vyjadruje aj hlboké znepokojenie nad tým, že mladšie generácie v Európe, čiže netýka sa to len Slovenska a mimo nej sa čoraz menej zaujímajú o dejiny fašizmu, vrátane zakorenenej nenávisti voči tejto komunite a tým osobám, týmto osobám. Zdôrazňuje, že nenávistné prejavy a trestné činy z nenávisti sú rozšírené v celej Európe, čiže nehovoria len o Slovensku. Domnievajú sa, že Európska únia by mala začať kampane proti naratívom proti tejto komunite. A vyzýva všetky členské štáty, nielen Slovensko, aby vzdelávanie podporovalo občianske hodnoty akceptácie, tolerancie, rozmanitosti, rovnosti a rešpektu v otázkach týkajúcich sa sexuálnej orientácie, rodovej identity a prejavov a pohlavných znakov, napríklad prostredníctvom vzdelávania. Dôrazne odsudzuje vlády v Európe, ktoré sa spoliehajú na aktívnu alebo pasívnu podporu krajine pravicových a ďalších politických strán... (Prerušenie vystúpenia časomerom.)
88. schôdza NR SR - 7.deň - B. popoludní
Dátum: 2023-03-23
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

143. Ďakujem pekne. Ja budem pokračovať v čítaní toho uznesenia, čiže v bode K, komisárka Rady: k) keďže komisárka Rady Európy pre ľudské práva varovala pred obetovaním LGBTQ plus menšín ako taktiku tak konzervatívnych a nacionalistických politikov, obhajujúcich tzv. tradičné hodnoty, aby si posilnili vlastnú základňu a získali alebo si udržali moc, l) keďže toto vyvoláva vážne obavy z legalizácie nenávisti zo strany politikov výmenou za potenciálne politické výhody, m) keďže v roku 2020 nezávislý expert OSN pre sexuálnu orientáciu a rodovú identitu v súvislosti s pandémiou skonštatoval, že nenávistné prejavy podnecujúce násilie voči LGBT osobám sú na vzostupe a naliehavo vyzval štáty, aby chránili túto komunitu pred násilím a diskrimináciou. Európsky parlament čo najdôraznejšie odsudzuje zbabelý teroristický čin proti komunite LGBTI+ a vraždu Mikuláša Horvátha a Juraja Vankuliča. Oceňuje okamžitú jednoznačnú reakciu slovenskej občianskej spoločnosti a občanov, občanov, reakciu na vraždu, ktorú vyjadrili pochodmi v celej krajine aj v zahraničí. Odsudzuje všetky formy nenávisti a násilia, ako na Slovensku, ale aj v Európskej únii. Vyzýva slovenskú vládu a Národnú radu Slovenskej republiky, aby preukázali skutočné odhodlanie jasne pokročiť vpred v ochrane LGBTIQ+ osôb pred akoukoľvek formou trestných činov z nenávisti a homofóbie v úzkej spolupráci s komunitou, aby zaujali rozhodný verejný postoj proti porušovaniu ľudských práv. Európsky parlament naliehavo žiada slovenské orgány, aby účinne bojovali proti dezinformačným kampaniam zameraným proti tejto komunite. Vyjadruje vážne znepokojenie nad častým používaním urážlivého, agresívneho a homofóbneho jazyka voči tejto komunite na Slovensku, a to aj bývalými a súčasnými... (Prerušenie vystúpenia časomerom.)
88. schôdza NR SR - 7.deň - B. popoludní
Dátum: 2023-03-23
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

127. Pán poslanec, mierumilovne, ľudsky a s láskou vám budem teraz čítať časti z toho uznesenia, ktoré prijal Európsky parlament. Keďže streľba bola, bod a) keďže streľba bola úmyselným a plánovaným útokom výslovne zameraným na komunitu LGBTIQ+ za zámerom zabiť viac osôb vrátane vysokých úradníkov, b) keďže slovenská polícia klasifikovala tento čin ako teroristický útok. Keďže sa objavil manifest zameraný proti židom a proti osobám LGBTIQ+, c) keďže komunita tá LGBTIQ+ na Slovensku je predmetom vyjadrení a násilia prameniacich nenávisti, ktorú rozdúchavali aj mnohí slovenskí politici, d) keďže atmosféru nenávisti a neznášanlivosti voči tejto komunite na Slovensku a jej zastrašovania živia nielen krajné pravicové a extrémistické hnutia, ale aj zástupcovia cirkví a politických elít, ktorí vo svojich vyhlásenia často požadovali ďalšie obmedzovania voči týmto osobám, e) keďže, keďže v piatok 14. októbra 2022 sa v Bratislave stretol veľký počet ľudí vrátane slovenskej prezidentky a predsedu vlády, aby svojím pochodom odsúdili nenávisť voči LGBTIQ+ osobám. Vyzvali politikov, aby nešírili nenávisť a tuto, toto zopakovala aj pani prezidentka. f) keďže trestný čin motivovaný predsudkami známy ako trestný čin z nenávisti alebo trestný čin zo zaujatosti sa týka nielen osôb, ktoré sú jeho terčom, ale i komunity. g) keďže vylučujúce a stigmatizujúce vyjadrenia voči tejto komunite sú čoraz bežnejšou normou s tým, že páchatelia nepociťujú vinu a nemajú zábrany. h) keďže Európsky súd pre ľudské práva nedávno vydal niekoľko rozsudok, rozsudkov s trestným činom z nenávisti voči LGBTIQ+ osobám. i) keďže v roku 2021 komisárka Rady Európy pre ľudské práva varovala pred obetovaním LGBTIQ+ menšín ako taktik... (Prerušenie vystúpenia časomerom.)
88. schôdza NR SR - 7.deň - B. popoludní
Dátum: 2023-03-23
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

117. Ďakujem pekne. Kým začnem, ja by som chcela, pán podpredseda, aj vás poprosiť, aby ste nezosmiešňovali osoby LGBTIQ+, pretože naozaj zosmiešňovať typu, že xyz, tak nie je to vhodné, pretože týchto ľudí naozaj, ktorých sa to týka, môže sa dotýkať. Moja faktická pripomienka sa ale týka toho, že aj pán predrečník rozpráva o uznesení, ktoré tu nikto neprečítal, takže ja ho postupne v mojich faktických poznámkach to uznesenie Európskeho parlamentu z 20. októbra 2022 o rastúcom počte trestných činov z nenávisti voči LGBTIQ+ osobám v celej Európe s ohľadom na nedávnu homofóbnu vraždu na Slovensku prečítam. A síce, aby bolo jasné, že tu nám Európsky parlament nič neukladá, nič nezakazuje, nič neprikazuje. Ale práveže Európsky parlament so zreteľom na Chartu základných práv Európskej únie; so zreteľom na článok 2 zmluvy o Európskej únii, ktorý hovorí o hodnotách, na ktorých je Európska únia založená, teda úcta k ľudskej dôstojnosti, rešpekt ľudských práv, tolerancie a nehovorí nič o ideológii; so zreteľom na Európsky dohovor o ľudských právach; so zreteľom na všeobecnú deklaráciu ľudských práv; so zreteľom na smernicu Európskeho parlamentu, smernicu o právach detí a ďalších; so zreteľom na ďalšie oznámenia, komisie, výsledky prieskumu, ktorý robila Európska únia v roku 2019, výsledky monitorovacej správy Európskej komisie proti rasizmu a intolerancii o Slovenskej republike; so zreteľom na pripomienku komisárky Rady Európy pre ľudské práva o ľudských právach s názvom Hrdosť verzus nedôstojnosť a politická manipulácia homofóbie a transfóbie v Európe, ale áno... (Prerušenie vystúpenia časomerom.)
88. schôdza NR SR - 7.deň - A. dopoludnia
Dátum: 2023-03-23
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

103. Ja sa chcem pridať k tomu, čo povedala pani kolegyňa Jarka Vaňová. Myslím si, že to veľmi pekne pomenovala. Pridávam sa k tomu a chcela by som Juraj aj tebe poďakovať, že si otvorene pomenoval problémy a odporučiť všetkým tým, čo sa vyjadrujú, že aká neprávosť sa deje voči Slovensku prijatím takéhoto uznesenia, uznesenia Európskeho parlamentu o rastúcom počte trestných činov z nenávisti voči LGBTIQ+ osobám v celej Európe s ohľadom na nedávnu homofóbnu vraždu na Slovensku, ktorá bola klasifikovaná ako teroristický čin. Čiže toto uznesenie nijakým spôsobom nezasahuje do integrity Slovenska, ani do nejakého nášho právneho systému, ale, prosím, prečítajte si ho pozorne, čo sa v tom uznesení píše a čítajte ho s porozumením voči druhým ľuďom tak, aby ste zbytočne nezasahovali do života ľudí, ktorí nijakým spôsobom vás neobmedzujú, nijakým spôsobom vás neohrozujú. Nikoho z tých, čo tuná vlastne chrlíte hnev a sa cítite dotknutí, že Európska únia a poslanci Európskeho parlamentu si dovolia nám pripomenúť, že sú aj niečo také ako ľudské práva.